作者：李昴英
词牌/韵律：贺新郎

paragraphs: 谁种蓝田玉。
碧云深、亭亭月上，水明溪曲。
羞作时妆儿女态，冷淡冰餐露沐。
出尘外、风标幽独。
除了留侯无此貌，便何郎、傅粉终粗俗。
意凝远，韵清淑。
凉台向晚微风馥。
讶银杯羽化，折取戏浮醽醁。
安得梅花如许大，天遣辟除暑溽。
浑不觉、鹭翘鸥浴。
可恨妖妃污太液，只东林、社友追游熟。
宜夜看，灿瑶烛。